**Krásy rodičovstva**

Meškáte do práce a dieťa sa cestou do škôlky pristaví pri mravcoch v tráve. Na výlete chcete obdivovať krásy krajiny, no ono radšej dvadsať minút hádže kamienky do potoka. Ponáhľate sa, ale malý výskumník chce zbierať kvety či hrabať sa konárikom v zemi.

Odpoveďou nie je popohnať dieťa do cieľa, ale spomaliť a nechať ho vychutnávať si detstvo, ktoré sa odohráva priamo pred vašimi očami.

Na spoločenské zmeny pred desaťročím zareagovali aj rodičia, aby pomohli deťom udomácniť sa v novom, rýchlejšom svete. Začali im vytvárať detstvo plné krúžkov, kontroly, neustálej rodičovskej prítomnosti a ochrany pred všetkým nevhodným.

Pomaly ale iste však dorastá generácia detí, ktoré si napriek intenzívnej rodičovskej starostlivosti nevie nájsť miesto vo svete. Chýba im sebadôvera, spokojnosť a emocionálna stabilita.

Zástancovia pomalého rodičovstva nedajú dopustiť na rodičovský minimalizmus - menej hračiek, menej podnetov, menej krúžkov, menej termínov. Rodičia dávajú deťom čo možno najdlhšie priestor, aby sa len hrali, trávili čas v prírode a namiesto komerčných hračiek objavovali svet okolo seba.

Medzi najdôležitejšie zásady patrí nechať deťom dostatok priestoru a času na spontánne nápady a pohyb.

Deťom treba nechať priestor, aby robili, čo ich baví. Najmä obyčajné veci.

Nech presýpajú piesok, do omrzenia nosia vodu vo vedierku. Nech zbierajú trávu pre susedovie sliepky, hľadajú na prechádzke lístie a trhajú kvety. A nech sa takto hrajú pokiaľ možno celé dni.

Cudzí jazyk od detstva, hračky na rozvíjanie a pestrý program podľa mnohých rodičov zaručí dieťaťu väčšie šance na lepší život, kvalitnejšie vzdelanie a v budúcnosti aj vysnívanú profesiu.

 Naozaj veríme tomu, že keď deťom vezmeme lopatku a vedierko a strčíme im do rúk celé hračkárstvo, alebo ich ešte v plienkach hodíme na krúžok, tak budú mať lepší život?

**Všetko v prírode potrebuje čas. Rastliny, zvieratá, no aj deti. Ten čas, keď pochopia, čo ich robí šťastnými a kým sú, ten majú teraz, keď sú deti.**

**Deti nemusia byť stále zabavené a usmiate. Niekedy si rozbijú koleno, inokedy sa nudia, alebo sa pobijú. To je na detstve krásne, keď je skutočné.**

